《沁园春 葬花》
清代·高佩华

卷起红幡，解却金铃，泪珠满腮。记清明才过，画图半幅，芳菲未记，锦绣成堆。

怎奈枝头，一经夜雨，狼藉脂痕处处皆。飘零甚，怎觅来净土，好把香埋。

几番费我疑猜，便嫁与、东风也不才。早阶前延伫，从容收拾，阑边凭倚，妥帖安排。

不识今番，关它何事，蝶浪蜂狂去复来。斜阳外，问芳魂何处，酹尔三杯。

作者简介：高佩华，字素香，泰州人。叶雨楼室。能诗，著有《芷衫吟草》。